Ellen Kristjánsdóttir
Ellen Rósalind Kristjánsdóttir (f. 8. maí 1959) er íslensk söngkona. 

Ellen fæddist í San Francisco í Kaliforninu í Bandaríkjunum og þar ólst hún upp fyrstu sex árin. Foreldrar hennar voru Kristján Ingi Einarsson (1922-1977) byggingatæknifræðingur og myndlistamaður og Sigríður Ágústa Söebech (1922-2003) bankastarfsmaður. Maki Ellenar er Eyþór Gunnarsson tónlistarmaður og eiga þau fjögur börn.

Ellen hóf söngferil sinn í hljómsveitinni Tivolí sem hún stofnaði ásamt Friðriki Karlssyni. Hún hélt til Bandaríkjanna þegar hún var 17 ára gömul og dvaldist þar í nokkur ár. Þegar hún fluttist aftur til Íslands hóf hún að syngja með hljómsveitunum Mannakorn og Ljósin í bænum. Síðar söng hún með Borgardætrum og hefur einnig sungið talsvert með bróður sínum, Kristjáni Kristjánssyni KK. 

Eitt þekktasta lagið sem Ellen hefur sungið er When I think of angels sem bróðir hennar, tónlistarmaðurinn KK samdi um systur þeirra sem lést um aldur fram í bílslysi.

Plötur 

 Sálmar (2004)
 Draumey (2009)
 Let Me Be There (2017)

Tilvísanir 
Fólk fætt árið 1959
Íslenskar söngkonur
Íslenskar konur